khistorydata/jeongjo-sjw-relations huggingface dataset:
정조 24년
以御營廳中日試才單子判付內前大將李得濟敍用與捕將仍任令政院牌招授符爲良如敎
정조 24년
兵曹御營大將單李得濟仍任事承傳左邊捕盜大將單李得濟仍任事承傳
정조 24년
閔昌爀啓曰御營大將李得濟時無職名令該曹口傳付軍職何如傳曰允
정조 24년
兵曹口傳政事護軍李得濟單付
정조 24년
閔昌爀以兵曹言啓曰同知中樞府事李哲相病在鄕廬景福宮衛將洪夏祿以箕營幕裨上來俱無期五衛將韓聖謨老難供職呈狀乞遞竝改差加設僉知中樞府事崔昌國申德休柳重淵鄭堉申應參李貞純申命鳳河應台申命行洪亨輔金道益趙榮福吳命婁李仁發文昌周徐裕成韓應彩孫愼杰鄭台桐李持中李希誠南正萬李重範鄭重燮權學秀金洛錫金時慶尹宜植金世恭裵相復李栖金重元朴萬紀邊致敏金智源柳聖純權相裕卓在文權正鄰金得行全明淑黃景榦朱瓚蔡蓍老李承延鄭述玄姜楲金大鎔呂齊輔朴之元鄭禹臣羅參齡鄭東羽李希賢朴性修曺夏濟郭大漢全希權白思純李迎春李潚朴敬一朴謙一李義種徐𤥵姜碩耆朴弼謇金鍈朴春起張錫彭張景濂張錫興崔起章金斗鎰金正韻朴喜雲尹覺先許瀚李延緖金光鍊盧成緝權濟康金龍翼姜處順權致權檍曺光玉鄭周冕姜允賢丁志宬金瑞必尹覺聖宋聖緖宋得龍李世鏡宋永吉洪修金振義李世曄全壽斗宋𥙡宋鼎欽權鳳彬金震億尹光璧李仁培趙基顯李壽宗趙榮國尹光國趙增祐朴世赫趙希命李東楫河大坤洪熙一芮達信鄭涉曺宇基李章培崔慶林安德華郭重爀李夏祿宣再興李成普李光鼎鄭孟𤪗申道沃李梡申尙廉南命暉姜周輔曺命殷權燮金千運金濟運朴重錫琴友晢朴文式金載元李世益申必濟鄭東㦿李宜垕李仁觀鄭錫祚金淑金重鼎李世郁尹大徵吳命胤趙居易朴師吉趙純道俱爲在外竝減下何如傳曰允
정조 24년
庚申四月十九日卯時上御便殿左承旨入侍時左承旨徐有聞記事官洪奭周記注官承膺祚金啓濂以次進伏訖上曰下番兼春秋何時作榮掃之行乎啓濂曰二十二日當離發矣上曰爾家人中立朝者雖多而無如爾之醞藉者矣爾須稍久行公於兼史之職也金啓溫之病近則何如耶啓濂曰近則能起動於房闥之間矣上敎賤臣曰曾令爾休息矣何爲出仕乎賤臣對曰新榜中應爲之人皆在外無以差代矣上曰問其在京者卽爲擬入也仍命退承史以次退出
정조 24년
行都承旨曺允大坐左承旨徐有聞坐右承旨崔獻重坐直左副承旨閔昌爀坐直右副承旨南履翼坐同副承旨趙弘鎭坐注書洪奭周病金啓溫病假注書沈英錫仕李允謙仕直事變假注書崔漢翼仕
정조 24년
藥房都提調李時秀提調徐邁修副提調曺允大啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿世子宮藥房口傳問安答曰知道
정조 24년
閔昌爀啓曰明日常參經筵取稟傳曰停
정조 24년
閔昌爀啓曰備邊司郞廳來言今日賓廳日次而無時急稟定事不得來會云矣敢啓傳曰仍爲來會
정조 24년
閔昌爀啓曰御營大將李得濟明日習陣出去矣兼帶左邊捕盜大將命召及大將牌傳令牌何以爲之敢稟傳曰仍佩往來
정조 24년
徐有聞啓曰前副修撰金履載旣帶館銜身在禁直而本職不爲肅謝事甚未安不可以已遞而勿論推考警責何如傳曰抄啓講製則係是試役竄配外在京者雖有罪名皆權付軍職應試至於有職者其職名未出肅前不敢入來則以整理儀軌郞廳在直者不爲肅拜之說此亦近來擺脫中一事爲先禁推許遞傳旨亦爲拔之待勘放使之肅拜後入直弘文館而儀郞減下事分付
정조 24년
傳于曺允大曰諸承旨持公事入侍
정조 24년
曺允大啓曰諸承旨持公事入侍事命下而次對日持公事入侍例不得爲之何以爲之敢稟傳曰仍爲詣閣
정조 24년
傳于閔昌爀曰大臣備局堂上引見
정조 24년
以金履載囚單子判付內付過放送爲良如敎
정조 24년
崔獻重以吏曹言啓曰宣陵直長徐觀淳呈狀內矣身素有痰癖之症一倍添劇萬無時日內供職之望云尙瑞院副直長金是瓚呈狀內矣身素患風濕之症轉成枯痺苦歇無常萬無供職之望云身病俱如是沈篤則有難强令察任竝改差何如傳曰一人則其志雖可尙以念舊之意無異指名特除何敢更欲不仕乎一人則雖未知其病勢又何敢更爲呈病乎且是遠人此草記還給其中遠人閑窠換差可也
정조 24년
有政吏批判書徐龍輔進參判李益運牌不進參議洪樂游進右承旨崔獻重進以曺允遂爲副校理韓致應爲兵曹參知宋煥箕爲判義禁尹永烈爲童蒙敎官再政尙瑞副直長金是瓚禮賓直長金胄淵相換
정조 24년
兵批判書趙鎭寬病參判金履翼病參議成鼎鎭入直進參知未差左副承旨閔昌爀進副司正沈英錫崔漢翼以上竝單付
정조 24년
行都承旨曺允大坐左承旨徐有聞坐直右承旨崔獻重坐左副承旨閔昌爀坐右副承旨南履翼坐同副承旨趙弘鎭坐直注書洪奭周病金啓溫病假注書趙晉和仕直一員未差事變假注書崔漢翼仕
정조 24년
閔昌爀啓曰來二十五日朝參日次矣敢稟傳曰停
정조 24년
前正郞金錫泰書啓臣於今月十七日更詣外西山看審是白遣十八日仍詣外北山是白乎旀十九日由城北屯至外東山而二十日詣外南山是白乎則各山字內所經處無可執頉是白乎矣城北屯及外南山字內山腰上可禁處起耕者數多是白乎中外北山漢北門內則尤宜禁耕而蕩春臺南邊山麓上有起墾山田是白乎矣大松立其田中者七八株是白去乙問其不禁委折是白乎則以爲自十餘年前起耕云是白齊傳曰此紙送于廟堂故相一去各營不畏故帥不在松政蕩然使故相故帥見也謂何如哉
정조 24년
沈英錫受由在外代以趙晉和爲假注書
정조 24년
南履翼啓曰卽者義禁府都事來言時囚無得過三日滯囚曾有定式矣時囚罪人白喜章當爲議處而判義禁宋煥箕在外次堂例不得擧行云何以爲之敢稟傳曰白喜章罷職放送其餘時囚捧供
정조 24년
義禁府照目前執義朴瑞源前掌令崔時淳南涑前持平具晉行等矣行公臺諫之無敢以監察茶時者前後飭敎何等申嚴而或稱情勢或稱身病門鑰已下終不詣臺事甚未安罪各杖一百收贖告身盡行追奪竝只私罪奉敎依允爲旀竝只功減一等爲良如敎
정조 24년
以慶尙監司申耆狀啓豐基靑松兩邑失火民人等恤典題給事傳于曺允大曰豐基全一村四十餘戶之被燒豈不切可矜乎嚴飭該伯各別顧助使之斯速奠接死者與殘獨戶還與役蕩滌餘亦分等從便蠲恤事分付靑松燒戶依豐基例其中可以差等者分等施行
정조 24년
閔昌爀以兵曹言啓曰今四月二十三日一番兼司僕番次而該番將趙岡今日番單子受點矣卽接內三廳牒報則兼司僕將趙岡與內禁衛將吳載重有同姓四寸娚妹應避之嫌云相避之法在下當遞兼司僕將趙岡相避之代口傳差出以爲番單子改付標入啓受點之地何如傳曰允
정조 24년
兵曹口傳政事以洪聖禧爲兼司僕將
정조 24년
傳于趙弘鎭曰近來兵曹事駭然甚至更漏不能檢飭未三鼓而打三鼓其敢鼾睡爲事乎當該入直堂上遞差郞廳先汰後拿閽禁若此夜禁如彼而竝與傳漏不飭判堂從重推考分軍部將決棍懲勵
정조 24년
趙弘鎭啓曰入啓文字何等敬謹而昨日次對擧條謄書之時多有落漏處至於改付標以入之境事體所在誠極可該當該注書所當重勘而本院請推之外無他可施之罰何以爲之敢稟傳曰拿處
정조 24년
閔昌爀以兵曹言啓曰今四月二十一日武臣賓廳講書日次而中日相値不得爲之之意敢啓傳曰知道
정조 24년
徐有聞以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南郊南壇東郊先農壇先蠶壇南郊雩祀壇北郊祈雨壇東郊馬祖壇南郊漢江壇司寒壇北郊厲壇次第看審則南壇先農壇先蠶壇雩祀壇馬祖壇司寒壇壇上及紅箭門墻垣階砌俱爲無頉而祈雨壇西邊紅箭門南柱柱根腐傷漢江壇東邊紅箭門柱根塗灰剝落厲壇東邊紅箭門柱根塗灰剝落卽爲修改事分付該監此後看護等節着實擧行事申飭之意敢啓傳曰知道
정조 24년
庚申四月二十一日卯時上御誠正閣諸承旨持公事入侍時行都承旨曺允大左承旨徐有聞右承旨崔獻重左副承旨閔昌爀右副承旨南履翼同副承旨趙弘鎭假注書沈英錫李允謙記注官承膺祚金啓濂檢校直提學李晩秀以次進伏訖上命讀奏公事獻重以無公事先退允大讀奏忠淸監司金履永啓本報恩等邑反庫事命書判付敎昌爀曰驪陽祠版何間上來昌爀曰來初當上來矣上曰高敞程道距京幾里昌爀曰八百餘里云矣有聞履翼昌爀亦先退敎晩秀曰抄啓文臣之下鄕者一竝使之上來事已爲知委耶晩秀曰姑未催促上來矣上曰其中往安東之吳淵常卽速上來事嚴飭而其外人亦趁今晦間上來事自內閣直關各別催捉可也仍敎啓濂曰何當爲榮掃之行啓濂曰明當出往矣上曰今日下直而往乎啓濂曰問諸本館則兼春秋別無下直之例故自吏曹只入受由啓目啓下云矣上曰兼春秋雖無下直之例而旣是吏郞兼春秋則豈無下直之例乎且無論前例有無今日下直出去可也吏郞兼春秋徐文淸後復誰爲之也晩秀曰臣與徐榮輔爲之其後李肇源鄭東幹爲之矣上曰秋曹多有錄啓完決事自今日會推事分付賤臣承命分付敎晩秀曰秋判近亦不行公耶晩秀曰昨日臣旣出傳筵敎則以爲當行公云矣仍命退諸臣以次退出
정조 24년
行都承旨曺允大坐左承旨徐有聞坐右承旨崔獻重坐左副承旨閔昌爀坐右副承旨南履翼坐直同副承旨趙弘鎭坐直注書洪奭周病金啓溫病假注書趙晉和仕呂東植仕直事變假注書崔漢翼仕
정조 24년
徐有聞啓曰明日常參經筵取稟傳曰停
정조 24년
傳于崔獻重曰諸承旨持公事入侍
정조 24년
崔獻重啓曰諸承旨持公事入侍事命下而六房無公事不得入侍之意敢啓傳曰知道
정조 24년
李允謙拿處代以呂東植爲假注書
정조 24년
有政吏批判書徐龍輔進參判李益運牌不進參議洪樂游進右承旨崔獻重進啓曰玉堂闕員今當差出而擬望之人之少外任竝擬何如傳曰允以南公轍爲副提學沈奎魯韓興裕爲校理曺錫中爲兵曹參議李在璣爲兵曹佐郞柳明觀爲溫陵令校書副正字單李種德趙亨基
정조 24년
兵批判書趙鎭寬病參判金履翼病參議未差參知韓致應入直進左副承旨閔昌爀進副護軍成鼎鎭副司直金熙采具得魯副司果張至冕閔耆顯竝單付以李馨遠爲外營部將
정조 24년
吏批再政以具得魯爲副校理尹命烈爲修撰鄭日泰爲典籍宋倫載爲司僕主簿閔百勳爲固城縣監李義弼爲江原監司
정조 24년
閔昌爀啓曰兵批政事中副修撰金熙周方帶館職而誤付軍銜事甚未安臣之矇然捧入不勝惶恐原望筒改付標以入而當該送西銓官及赴政銓官不可無警竝推考何如傳曰允
정조 24년
以李允謙囚單子判付內分揀放送爲良如敎
정조 24년
以李惟采囚單子判付內放送爲良如敎
정조 24년
徐有聞以弘文館言啓曰新除授副提學南公轍時在江原監營任所校理韓興裕時在慶尙道固城縣任所經筵入番事緊請竝斯速乘馹上來事下諭答曰依啓
정조 24년
崔獻重以吏曹言啓曰本曹正郞李東煥呈狀內矣身素患痰癖之症當此換節之時一倍添劇時月之內萬無供職之望云身病旣如是則不可强令察任今姑改差何如傳曰允
정조 24년
曺允大以戶曹言啓曰慶熙宮內差備及內各司奉審執頉處修改吉日令日官池景泌推擇則今四月二十五日卯時爲吉云以此日時擧行何如傳曰允
정조 24년
閔昌爀以兵曹言啓曰依下敎該更巡更部將金明翕決棍十度懲勵之意敢啓傳曰知道
정조 24년
曺允大以奉常寺都提調提調意啓曰因內農圃手本新川屬狐狸島奉常寺所管㪲大田二結外更勿橫侵之意分付奉常寺事批旨內令該寺詳考草記事命下矣取考本州量案及本寺所在前後文蹟則曾於丙戌壬辰兩年因祭享所用菁根之不敷自本寺筵稟報戶曹新川里所在菁田二結給價買得其後因買得田連境泥生處之年年起墾又於辛丑筵稟後盡數買得則原田與量外田合爲四結六十六負四束矣前後文蹟旣是昭然而原田二結外辛丑買得田二結六十負零俱是量外新墾之處則農圃所謂設立時折受云者自在落空而本寺需用尤係緊重手本內辭緣置之何如傳曰允
정조 24년
曺允大以司僕寺一二提調意啓曰承政院粘啓內農圃內官徐繼孫呈本圃屬箭串里田九日五分耕及狐島田依前勿侵昨年田稅亦勿侵徵事批旨內令該寺詳査草記事命下矣箭串田九日五分耕出稅事今番定界時以其農圃舊用之量尺逐庫改量則其中或有準尺者或有加尺者或有不準尺者故取其加尺之數補其不準之數猶有九日五分耕之加數此是圃人輩漸次犯耕於諸員及其他屯田者而見奪諸人幾皆査實其爲濫執也明矣至於狐島本非別地乃是新川一坪中小地名而農圃曾在新川時或稱浦落或稱覆沙限泥生起耕間請得箭串田者前後十餘次而劃送之數合爲二百九十日耕及至二去戊申農圃手本內新川一坪移屬司僕寺諸員位田中準數劃送事啓下則初則自本寺防啓矣其後連續劃送以準農圃所請之數則新川一坪孰非本寺之地乎然而本寺未卽收拾見在於新川坪內者不過爲二百五十日耕箭串里之移送農圃者則乃爲三百九十四日九分半耕設使狐島眞是他坪本寺之欲推未推之數者事理當然又況此島元係新川之小地名乎今此農圃旣占箭串所在本寺之田又欲加執於從前移屬本寺之土者極爲無義手本內辭緣置之何如傳曰允
정조 24년
庚申四月二十二日卯時上御重熙堂右副承旨入侍時右副承旨南履翼假注書趙晉和記注官承膺祚記事官李存秀以次進伏訖上命書禮曹單子來五月各祭磨鍊事判付訖敎曰此單子令注書先爲出給也賤臣承命出給仍命退承史以次退出
정조 24년
行都承旨曺允大坐左承旨徐有間坐右承旨洪樂游坐直左副承旨韓用鐸坐直右副承旨閔昌爀坐同副承旨趙弘鎭坐注書洪奭周病金啓溫病假注書李基憲仕呂東植仕直事變假注書崔漢翼仕
정조 24년
傳于徐有聞曰諸承旨持公事入侍
정조 24년
傳于洪樂游曰政官牌招開政
정조 24년
趙晉和受由在外代以李基憲爲假注書
정조 24년
承旨前望單子入之洪樂游韓用鐸落點
정조 24년
韓用鐸啓曰吏曹判書徐龍輔參判李益運牌不進推考傳旨今方捧入而開政命下之後如是違牌不卽承膺事甚未安竝更卽牌招何如傳曰待開門牌招
정조 24년
以慶尙監司申耆啓本丹城前縣監尹可基所犯諸條更覈馳啓事判付內啓下義禁府爲旀待朝還囚捧供後仍以赴坐堂上議處照律爲旀課農之時長吏之一刻曠官可悶上京守令令該曹催促下送後草記爲良如敎
정조 24년
庚申四月二十三日卯時上御誠正閣諸承旨持公事入侍時行都承旨曺允大左承旨徐有聞右承旨崔獻重左副承旨閔昌爀右副承旨南履翼同副承旨趙弘鎭假注書趙晉和呂東植記注官承膺祚記事官李存秀以次進伏訖獻重讀奏全羅監司趙宗鉉狀啓南平縣監金世淵到任事弘鎭讀奏平安監司李泰永狀啓進上墨上送事分書判付訖上曰重臣之官職去就體面自別則昨日知敦寧辭單旣已踏啓乃以給由頒布者誠甚駭然矣都承旨以一院之長此等事何不檢飭也至於捉虎事狀啓之啓下兵曹者亦可謂做錯矣允大曰昨日知敦寧李得臣辭單旣踏啓字而入侍承旨未及詳察誤以給由書下該房亦未照檢仍以給由頒布矣重臣官職去就關係不輕而乃有此做錯之擧臣之不能檢飭不勝惶恐而原單子以踏啓字更爲頒布何如上曰依爲之當該承旨及該房承旨先遞差後禁推卿亦難免不飭之失推考可也出擧條仍命書榻敎曰當該入侍承旨及該房承旨先遞差後禁推不能檢飭之都承旨推考命書榻敎曰承旨前望單子入之待下批牌招察任允大曰假注書趙晉和將以榮掃事出去本職當有變通矣上曰當於何間治發云耶晉和曰明當治發矣上曰爾弟旣入抄啓須速卽上來也仍敎存秀曰吳淵常許亦以必趁晦間上來之意發關嚴飭也上曰昨日內閣之以新抄啓竝付軍職者誠爲誤矣新及第之例付軍職以其無職名故也旣已分館則承文參下亦是職名豈有更付軍職之例乎允大曰然矣內閣擧行果爲錯誤矣存秀曰新選抄啓文臣處講製節目當爲頒賜而前此印出者卷數不足當令芸閣更爲印出乎上曰須多數印出新定節目竝爲錄入也仍命退諸臣以次退出
정조 24년
行都承旨曺允大坐左承旨徐有聞坐右承旨洪樂游坐左副承旨韓用鐸坐右副承旨閔昌爀坐直同副承旨趙弘鎭坐直注書洪奭周病金啓溫病假注書李基憲仕呂東植仕直事變假注書崔漢翼仕
정조 24년
傳于洪樂游曰諸承旨持公事入侍
정조 24년
兵曹判書前望單子入之金載瓚落點
정조 24년
傳于韓用鐸曰推考房承旨入侍
정조 24년
以前承旨崔獻重南履翼禁推傳旨傳于閔昌爀曰分揀
정조 24년
閔昌爀啓曰卽見慶尙監司申耆安邊府使柳範休催促還官事狀啓加平郡守柳秉均漏其姓名金浦郡守洪百淳則漏其職銜誤書以加平郡守洪百淳奏御文字何等愼重而官職姓名有此錯謬事體所在誠極未安原狀啓所當還下送而事係守令去就不得已捧入而該道臣不可無警推考何如傳曰允
정조 24년
有政吏批判書徐龍輔進參判李益運牌不進參議未差右承旨洪樂游進以金羲淳爲吏曹參議尹師國爲知敦寧金載瓚爲觀象提調金載瓚爲軍器提調愼性眞爲更曹正郞李審度爲禁府都事訓鍊都監提調金載瓚禁衛營提調金載瓚御營提調金載瓚奉常參奉趙亨基竝單付前判官牟錫年年七十八今加通政朝官七十以上人加一資事承傳
정조 24년
兵批判書金載瓚進參判金履翼病參議曺錫中參知韓致應入直進右副承旨閔昌爀進以宋重亮爲同知閔致協爲五衛將牟錫年鄭奎燦李啓膺宋啓昌李廷一李宗烈安克敬柳載輝鄭益長尹巡崔道中羅謙鄭杓李永年吳翰朝楊德根盧偰梁濟仁金運宗李世膺金止澤姜柱益李琿李萬櫓成道彦梁大格柳夏弘朴重甲金德升李澈李毅仁徐漢輔權東誼崔淑東閔廷說朴必馨柳頤樞鄭光晉金邦直林時遠高天昇柳迪楊挺湜李世欽鄭輝東姜以燁金鎭白金必重吳濬源宋龍東金兌一宋克孫丁弼良朴震雄爲僉知具得魯爲文兼都摠經歷單李熙章陞實同知安得方僉知金載仁大護軍李得臣趙鎭寬副護軍崔獻重南履翼竝單付
정조 24년
吏批再政輔德尹光顔兼輔德金羲淳兼大司成尹光顔判敦寧尹師國知敦寧趙尙鎭竝單付
정조 24년
韓用鐸以義禁府言啓曰保放罪人尹可基査啓啓下而判付內待朝還囚捧供後仍以赴坐堂上議處照律事命下矣尹可基還囚捧供後仍爲議處照律以入之意敢啓傳曰知道
정조 24년
義禁府照目時囚罪人尹可基亦今以道査觀之則赴任之初反閱穀簿而以無頉修報者渠也多年莅邑終未收殺一味抛置逐年加反者亦渠也而甚至昨冬上京之時故爲掩匿瞞兼任者前後所犯已極駭然兺除良又於營門作錢還寢之後不卽知委於民間仍以準價督捧移施於統營耗錢及立本充逋之狀邑牒道啓綻露無餘而向於淑問之下敢事粧撰終不直陳是白如可到今更査吏招丁寧文簿明的之後渠亦理窮而辭沮則又敢漫漶爲說隱然歸之於見欺舊吏者揆以法綱節節痛駭以此照律罪從重論杖一百收贖告身盡行追奪流三千里定配私罪奉敎依此律施行功減一等爲良如敎
정조 24년
以時囚罪人尹可基照律草記傳于韓用鐸曰今聞其親年七十三云定配收贖更爲草記事分付
정조 24년
刑曹啓目粘連京囚李重漢推捽鄭義福折項致死辭緣不爲輸款萬萬狡惡更加嚴刑期於取服何如啓判付內正犯李重漢更加嚴刑期於得情爲旀近來殺獄多出於訓局軍纔決鄭戌甲之案而重漢又出若使該帥紀律嚴明卒伍慴服寧或有是乎當該將臣爲先從重推考爲旀觀此卿曹完決文案會推招供未免草草此或尙諉之別無可問之端緖而所謂崔英得卽此獄詞證之肯綮是去乙初檢招十七日與覆檢招十八日相左雖無甚關於獄情何乃不爲更問以憑辜限之遠近乎且況莫嚴者實因懸錄而亦有無於法之措語何無請勘於檢官是隱喩卿等推考爲良如敎
정조 24년
洪樂游以吏批言啓曰課農之時長吏之一刻曠官可悶上京守令令該曹催促下送後草記事命下矣天安郡守李魯在沃川郡守沈鉁纔已下去羅州牧使任焴結城縣監李永老長連縣監洪後榮以爲親病甚重萬無發行之勢云潭陽府使金履銈以爲身病猝重萬無還任之望云雖未知其親病身病之如何而特敎催促之下不卽下去者事體所在誠極未安所當重勘而本曹請推之外無他可施之罰何以爲之敢稟傳曰有身病者嚴飭下送後草記有親病者俟間下送後亦卽草記可也
정조 24년
閔昌爀以兵批言啓曰都摠府經歷閔百勳外任代加設經歷李熙章陞實之意敢啓傳曰知道
정조 24년
徐有聞以承文院都提調意啓曰本院寫字官前銜李希泌李東鉉安思豐金學基李信養劉度基洪允翊金孝達朴春根朴春彬趙應奎朴世禎洪允翕李久榮李梅高景斌陞實代肄習金弘源李榮復金榮尹致懋朴世默金昌言劉運龜李時養崔柄夏李興昌洪漸運李文榮李宜重金興信趙世奎申聖烈依例陞補付軍職冠帶常仕童蒙李永俊李永健趙宗奎洪宅善金敬甲李壬喆皮宗進筆才頗有成就之望屬于本院肄習使之鍊業何如傳曰允
정조 24년
兵曹判書趙鎭寬疏曰伏以臣於見職固千萬不似而始値莫大之慶會義不敢辭繼而事務之稠疊勢不得辭間嘗周旋而奉行者乖戾失次人孰不唾且罵而孤畸臲卼隨處罥絓口雖不言心豈自安今朝家無事曹務多暇時則不可以自陳而臣母病狀忽又添劇顧其情安得不控辭也哉臣母年垂九耋精力殆逾賤臣殿下之所嘗稱也臣亦恃而無懼未嘗敢數數言私而無奈何篤老氣力如水漸下今春大病前所未經幸蒙壽域敷錫之化得延西日將頹之景而四五日來宿症復肆咳喘失汗神昏氣微奄奄床褥補瀉俱難雖若癃老之常症而實則非人子從情之時也母子白首相依爲命臣非能便母體也而非臣扶將則不便臣非能適母意也而非臣在傍則不適臣則奔奏於供劇或終晷竟夕不見病母之面禮言愛日欲及時也而臣母之餘日無多臣齒髮如許此生養母之日能復幾何臣之受恩淪浹骨髓苟有效力之所則叱馭絶裾固所甘心今也不然公無以致犬馬之勞私無以報烏鳥之情恩愈厚而罪則積榮愈極而愧則甚雖欲鍾漏馳驟外自托於圖報之義徒孤恩耳其如忠孝兩失進退無據何哉抑臣亦有所感者在今𩎖韜之求仕者殆千百數間有一人以親老處於近郊十年不求仕以終其孝臣聞而嘉之果卽首擧而蒙批在他人則奬詡在己則反是能不爲悖德之歸乎昔皇明太祖感乳鵲而許歸養我殿下孝理之政寔配高皇而臣之情私之切甚於彼微物儻或見憐於仁覆之天而得免爲不求仕者所笑則臣將何以報此恩也玆敢略具情實仰瀆崇嚴伏乞聖明俯垂矜憐特命遞臣本兼諸任俾臣得以任便救護以遂終養之願則臣母餘年卽殿下之賜也臣之報殿下之恩庶有他日惟殿下哀而憐之臣無任云云答曰省疏具悉卿雖欲乞養卿母必勸其供務矣卿其勿辭竢間行公
정조 24년
庚申四月二十四日卯時上御誠正閣諸承旨持公事入侍時行都承旨曺允大左承旨徐有聞右承旨洪樂游左副承旨韓用鐸右副承旨閔昌爀同副承旨趙弘鎭假注書李基憲呂東植記注官承膺祚記事官李存秀以次進伏訖用鐸讀奏慶尙左兵使李喆運狀啓狀啓謄錄上送事昌爀讀奏忠淸監司金履永啓本罪人權順才恩津縣到配事分書判付訖上曰上京守令之催促下去向有飭敎則何不竝卽下送耶嚴飭該曹可也命書兵判疏批又命書傳敎曰重臣乞養疏雖以行公爲批而近聞其老人姑未差可云然則劇務在所體諒兵曹判書趙鎭寬許遞仍命書榻敎曰兵曹判書前望單子入之待下批牌招傳授命召仍命退承史以次退出
정조 24년
庚申四月二十四日辰時上御重熙堂推考房承旨入侍時左副承旨韓用鐸假注書呂東植記注官承膺祚記事官李存秀以次進伏訖上曰注書出去招致刑曹執吏于閤門外也賤臣承命出傳命書刑曹公事判付訖敎曰此判付令執吏卽速持去擧行後謄送一本于政院事分付也仍命退承史以次退出
정조 24년
庚申四月二十四日午時上御便殿左承旨入侍時左承旨徐有聞假注書呂東植記注官承膺祚記事官李存秀以次進伏訖上命書榻敎曰銓官宮銜俱難數遞輔德之代兼輔德尹光顔今政下批金羲淳亦以兼輔德下批上曰鑄字所閣臣來待人入侍賤臣承命出傳與檢校直提學李晩秀偕入進伏晩秀曰昨年因掌令洪上疏諸道鄕試設場輪邑便否關問各該道臣後稟處事命下矣依下敎關問矣諸道論移今始齊到而皆以爲營下設場難便多端儒生之赴試遠者常遠近者常近營底之物價比他騰貴爲弊不些預定試官或致紛競之患道臣鎖院亦有防務之慮博採物議莫如仍舊貫輪定爲辭矣事勢之難便衆願之宜循誠如各該道臣之論況當初道臣主試蓋倣田政覈審道臣都事主管之古今異例則特出於試可之聖意且有臨時稟旨爲之之敎到今別無銷刻之可論各道大小科鄕試設場依前輪定於各邑以京試官都事分管掌試之意分付何如上曰依爲之出擧條命書禁府草記尹可基照律事批答敎曰可基之親年爲幾何云耶問知也仍命退諸臣以次退出
정조 24년
行都承旨曺允大坐左承旨徐有聞坐直右承旨洪樂游坐左副承旨韓用鐸坐右副承旨閔昌爀坐直同副承旨趙弘鎭坐注書洪奭周病金啓溫病假注書李基憲仕呂東植仕直事變假注書崔漢翼仕
정조 24년
有政吏批判書徐龍輔進參判李益運牌不進參議金羲淳牌不進右承旨洪樂游進啓曰禮曹參議今當差出而擬望之人乏少承旨竝擬何如傳曰允以李得臣爲刑曹判書以李鼎德爲禮曹參議以尹守翼爲羅州牧使以宋時淵爲潭陽府使以朴彬源爲金山郡守以鄭澣爲結城縣監江原監司南公轍仍任事承傳
정조 24년
吏批再政以張至冕爲掌樂正以宋欽書爲平市令
정조 24년
兵批判書金載瓚病參判金履翼入直進參議曺錫中病參知韓致應病右副承旨閔昌爀進大護軍李義弼洪明浩竝單付
정조 24년
以咸鏡監司具㢞狀啓洪原前同知廉極台同是被火之民捐出錢穀多數救給合有奬勵之道事傳于韓用鐸曰極爲可嘉賞加官敎與有旨卽爲成送
정조 24년
韓用鐸啓曰刑曹判書李得臣飭敎申飭之下謂有情勢來詣朝房屢度催促終不承膺事體所在萬萬未安推考何如傳曰人言之過實反爲重臣自脫之助而其間處義廉防足伸更以前牌催促使之卽爲出肅
정조 24년
刑曹啓目粘連京囚金應聲踼殺金一孫情節極口發明萬萬狡惡更加嚴刑期於得情何如判付內大抵近來雜技之輩不能嚴禁致有此殺越人于街路之上而究厥起鬧之顚末亦不過至微細之事端民俗之暋不畏法若此此何異於敎之使爲乎設置法官將焉用哉至於雜技之徒卽亦捕廳之所禁則一味闔眼亦豈成說乎更觀前頭當有別般處分而正犯段情狀痛惡但當直捧遲晩後完決所捧之供極爲草率更加箇箇嚴訊爲先卽爲取服雖無係關於獄情所爲在逃諸漢無一捉來取招竟沒下落者亦關紀綱兺不喩殺獄體重通訓以下觀察使猶且啓聞則營卒不爲起送駭然甚矣當該將臣爲先從重推考一竝捉來捧招然後完決爲旀檢官拿處事不過下語間做錯姑爲推考以除曠官之弊爲良如敎
정조 24년
韓用鐸以義禁府言啓曰時囚罪人尹可基功減一等杖一百收贖告身盡行追奪忠淸道韓山郡新谷驛徒三年定配草記傳曰今聞其親年七十三云定配收贖更爲草記事分付事命下矣尹可基杖一百徒三年定配收贖告身盡行追奪放送之意敢啓傳曰知道
정조 24년
行大護軍蔡弘履疏曰伏以臣至愚極庸最居人下點檢平生無一事可做無一毫仰報徒以遭逢明時濫蒙洪造歷揚內外致位至此此豈臣夢想所嘗到也哉每一循省愧汗沾背豈敢復有當世之念而第臣偏母今年爲八十五矣疾病年深而歲益痼筋力月異而日不同奄奄床笫若不保朝夕噫人孰無母子豈有如臣之於臣母者哉臣亦年踰六十齒髮俱衰而臣母則視臣如嬰兒飼哺顧復惟臣之憂臣則旣不能負米力葵以效朝晡之供天理反矣子職虧矣況臣謀生迃拙家計近益旁落九耋之人所須惟藥物而及時投劑不得如意爲人子者當作何懷臣之從前乞養亦已數遭則徒恃我聖上惻怛之仁至再至三而不知止者極知猥越矣然而年光易邁夕照如飛若今遲留終抱沒身之恨臣謹稽國朝故事以正卿爲養補郡前後非一至於肅廟朝故判書李箕鎭引故重臣朴長遠數年之間再度乞郡之例陳疏蒙允至今傳爲美事如臣蟣蝨何敢比擬於先輩而若論情理之切急宜無古今之差殊伏況我聖上以孝爲治凡諸爲親陳懇無願不遂若臣情事在所矜恤臣何敢徒懷嚴畏自阻於仁覆之天乎伏乞聖慈特推錫類之仁許畀臣一小邑使臣將往以遂一日之養則臣之母子隕結之感已不可言而在聖朝敦倫之化亦不無小補矣臣自來情地杜門屛蹙抱玆耿耿囁嚅不敢發者亦已久矣今則親年益耄情私倍切忍耐不住干冒至斯自顧慙悚寧不靦顔臣無任云云答曰省疏具悉篤老情理在所體諒所請依施
정조 24년
江華留守洪明浩疏曰伏以臣猥以無似叨膺重寄居留之職雖異方岳保障之責兼管水陸蓋其波連湖海之衝要貢稅相望地據松喬之咽喉聲勢共倚畿輔關防之重大於南城而軍民保釐之政專制一島其爲責任不輕而重矣如臣疎鈍之姿豈有一分擔承之望而前秋受命之時職在近密事出倉卒當日辭陛未暇辭巽赴任行政居然歲幾周矣徒糜厚廩無一報效隨事顚錯醜拙畢露聖度包容不惟譴罰之不加恩資特降只切感祝之無地居常惶恧若隕淵谷噫臣之頂踵毛髮罔非我殿下賜也臣雖糜身粉骨猶不足以仰酬山海之恩則父子兄弟平生所自矢者惟以筋力奔走不憚夷險爲萬一之報此心如丹可質彼蒼顧何敢爲占便丐免之計而臣本受賦脆弱自來善病蒲柳之質已成衰朽自經今春輪疾眞元耗謝形貌換脫精神運用一倍落下加以入夏以來瘴濕添祟癖積肆發一切公務未免廢却病裏惶隕加添一症每擬積誠疏籲仰冀仁天之俯諒而瀆冒是懼黽勉以度忽於日前又中毒暑頑痰上升暴泄下注食飮全却神識迷瞀如墮煙霧時急狀奏無以擧行其爲生事不但瘝曠之罪而已若不及今調治恐成難醫之疾玆敢冒入文字仰暴衷懇伏乞天地父母垂終始曲保之澤念疾病難强之狀亟解臣分司之任俾得生路仍治臣瀆擾之罪以肅朝綱焉臣無任云云答曰省疏具悉疏辭依施
정조 24년
庚申四月二十五日上御重熙堂左承旨入侍時左承旨徐有聞假注書呂東植記事官金珍恪記注官承膺祚以次進伏訖上命書傳敎曰今筵見之頗憊矣刑判姑爲許遞其代今日政差出待下批牌招未完決之類使之會推仍命退承史以次退出
정조 24년
行都承旨曺允大坐左承旨徐有聞坐右承旨洪樂游坐左副承旨韓用鐸坐直右副承旨閔昌爀坐同副承旨趙弘鎭坐直注書洪奭周病金啓溫病假注書姜應一仕呂東植仕直事變假注書崔漢翼仕
정조 24년
李基憲受由在外代以姜應一爲假注書
정조 24년
備邊司薦望以蔡弘履爲江華留守
정조 24년
有政吏批判書徐龍輔進參判李益運牌不進參議金羲淳傳旨未下同副承旨趙弘鎭進以金健柱爲司饔主簿以李東稷爲安岳郡守前察訪鄭光述前僉使韓義協前部將趙思貞以上今加通政朝官年七十以上人加一資事承傳
정조 24년
兵批判書金載瓚進參判金履翼病參議曺錫中入直進參知韓致應病左副承旨韓用鐸進以洪明浩爲知事以金魯岳李洺爲五衛將以任焴爲翊衛以宋益鼎爲衛率以趙思貞鄭光述韓義協韓光運徐克善金命養權𠋈朴宅瑞朴成彩徐慶修李宗煥朴新輝李濟霖成景默吳胤賢李大亨韓宗俔金秌金貞大南漢述柳師錫洪樂範柳彦徽韓箕溥成培柳晉錫金光瑞朴履德姜遇仁趙東洙李世垕李鵬祥愼俠朴彩漢朴成榲郭欽儀尹東著李萬根柳一運尹光範趙漢瑋金振樟金承慶李思先李成春孟龍大尹光垕崔晟李世翊李命新林莢姜守潤金性之金禎周李載馨金挺五申亨河丘成恒洪夏龍鄭壽淇李聖立金懿瑞延師憲韓復潤延光弼尹珪韓百鎭具爾泰金健柳栽吳厚基金允晉宋光仁申載華孟萬通李垕李義緖姜一鎭姜祖煥金時韓宗澄尹昌大金景宅朴東采趙桓安宗煥李翼開申義權李濟業朴就文卞恒鎭田虎祥鄭德弘李潤漢河再淸嚴漢龍李德裕林烜洪棖閔雲洙申孝洵尹仁洙洪義瑞金聖礪爲僉知以鄭殷誠爲加德僉使上護軍李祖源
정조 24년
以吏曹參議金羲淳牌不進罷職傳旨傳于韓用鐸曰只推
정조 24년
閔昌爀以兵曹言啓曰加設僉知中樞府事林芝秀李彙連康思周趙齊岡楊萬式許備姜聖濱廉益趙朴時永李寅恒劉興厚康贊堯金碩煥林鳳聚韓復基宋泰秀高起靑金泰憲董八益全一泰李泰垕申國泰韓昌京金厚謙韓德齡朴在允崔時恒朱重奭宋泰國金麗弼金漢振孟良重金天起朴重澄沈宅仁崔昌崇李泰裕黃補民李時彩李泰馨朱元鳳金泰昌金漢重崔濟河朴元春金淵瑞吳泰然許煜朴遠祚吳希伯韓聖祿朴聖基金昌傑全是極朴珍朴愼益李辰慶石鎭國李界甲崔錫太李昌裕秦京祚韓一濟南道箕金鼎得李夏郁南溟榑文光周李垕泰朴泰郁韓鵬濟韓再豪金廷燈李恒岳金壽錫陳尙益曺茂積玄瑞極玄伯仁趙泰老南承榮姜聖佑朴信寬韓希湘鄭泰來金暎星南以杓朴泰根金海瑞蔡廷雄李泰興南斗星康運圭安晉岡朴夢章朱丙明尹昌成崔泓朴師烻全益祥尹商阿朴成見全宗信金正兼徐命興鄭載儀崔興復韓是濟李光屹崔愼泰安尙宅梁廷裕洪允霑姜隆齊安祐泰玄遂達金富宅金萬鎌金龍迪姜羽朝文中賢姜啓重姜弼載高允瑞金鳴鐸朴恒老文聖周金安厚夫安中金德札趙弘喆竝在外減下五衛將閔致協身病猝重勢難供職呈狀乞遞輪番之任不可待其差復今姑改差何如傳曰允
정조 24년
閔昌爀以御營廳言啓曰去夜初更量幼學鄭觀民本廳邏卒處犯夜被捉依例移送秋曹之意敢啓傳曰知道
정조 24년
韓用鐸以刑曹言啓曰因御營廳啓辭去夜初更量犯夜幼學鄭觀民移送秋曹事命下矣鄭觀民依更數決笞三十度放送之意敢啓傳曰知道
정조 24년
閔昌爀以御營廳言啓曰本廳來閏四月五月兩朔應立左部右司屬全羅左道五哨軍兵五百十七名今已逢點整齊矣閏四月初一日與中司軍兵替代立番後舊軍放送之意敢啓傳曰知道
정조 24년
閔昌爀以御營廳言啓曰本廳來六月七月兩朔應立左部後司屬全羅左道二哨右道三哨合五哨軍兵五月二十五日京中逢點六月初一日與右司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 24년
庚申四月二十六日卯時上御誠正閣諸承旨持公事入侍時行都承旨曺允大左承旨徐有聞右承旨洪樂游左副承旨韓用鐸右副承旨閔昌爀同副承旨趙弘鎭假注書李基憲呂東植記事官金珍恪記注官承膺祚以次進伏訖樂游讀奏全羅監司趙宗鉉狀啓全州判官李仁祜到任事用鐸讀奏全羅兵使沈鑏狀啓虞候曺夏彬到任事分書判付訖允大曰前正郞金錫泰聞其母病極重之報今當下去本鄕云矣上曰往來後更爲巡審之意分付允大曰假注書李基憲以榮掃當作鄕行云本職當有變通矣上曰當往何處基憲曰當往廣州地矣弘鎭曰昨日三道儒生來呈疏槪未得遽然捧入矣上曰疏槪果何語耶弘鎭曰疏槪以爲敢陳聖誣申卞之懇冀察史牒釐正之請一以明大義於先朝一以破群惑於後世事云矣上曰此必是辛壬間彼中所送文字事也弘鎭曰似然矣上曰太學果爲謹悉云耶弘鎭曰然矣上曰掌議果爲誰云耶弘鎭曰金炳翼云矣上曰掌議之不知莫重義理敢有屑越更捉之擧者誠駭然矣辛壬間彼中所送文字出自凶徒之手而及夫戊申勘亂之後更爲入送使臣詳言凶徒之罪仍以凶徒之說流入彼中各別嚴禁之意兼爲言之彼國以披索天下仍爲曉諭之意答送則於此更容他說則金石之案其可撓改乎鄕儒則未諳典故尙可說也掌議以京儒不知辛壬義理顚末若此而齒執綱之列可乎年前臺臣李師濂以史牒事陳疏其時故重臣黃景源詳知文跡備陳此事於筵中故知申柳戇亦以其時事有筵奏其詳詳在記注伊後則上自朝士下至韋布孰不知此箇義理乎名以掌議若不知此箇義理則固不可以章甫待之若或知之而難於違拒疏儒之意强書謹悉則尤豈有如許道理乎知之而爲之固是罪也不知亦罪也以此以彼必居於此矣遐鄕儒生雖未得詳知而金炳翼則以太學掌議豈不知而遽爲謹悉乎掌議之任秉多士黜陟之權當然之義理固不可閼而不書謹悉至於此等事何可不十分審愼乎儒疏若不可捧入則例自政院招致疏儒曉諭而退之此疏則不可循例招諭承旨招致掌議以此筵敎一一詳諭於啓板之前俾卽轉諭於疏儒等處而謹悉則卽令還推可也近來日次應講生或有懸頉之事而金炳翼則自今以後無敢懸頉永勿圖遞之意各別嚴飭可也仍命退承史以次退出
정조 24년
庚申四月二十六日辰時上御重熙堂左承旨入侍時左承旨徐有聞假注書呂東植記事官金珍恪記注官承膺祚以次進伏訖上命書傳敎曰旁求草野遺逸固先務而其外就忠賢家後裔收錄之以求其老成人典型者亦屬先務新榜武科出身前監察李春英卽故將臣景武公李宇恒奉祀之孫也有薦而銓臣不擬於職任朝家何以聞其名姓乎落拓空老之餘間以特敎蔭補至于臺監尋使故訓將李敬懋備給射具而肄弓以其程督之嚴未久入格於召試時仍賜及第以待唱名後調用矣過科榜有日而甄復亦出數窠一不擧論豈前判堂之未及聞年前下敎而然乎設或不聞亦必無不知其家之其人則竟無皁白者甚非矣今筵聞三道儒疏大槪益增感舊之思而適又見宣傳官參下窠擬望何循常格乎李春英見窠權作參上今政使之擬入曾見其人頗純謹閑僻之百里似可堪亦令吏曹待相當窠差送俾奉景武之祭仍命退承史以次退出
정조 24년
行都承旨曺允大坐行左承旨李尙度坐直右承旨徐有聞坐左副承旨洪樂游坐直右副承旨閔昌爀坐同副承旨趙弘鎭坐注書洪奭周病金啓溫病假注書姜應一仕呂東植仕直事變假注書崔漢翼仕
정조 24년
徐有聞啓曰來初一日輪對日次矣敢稟傳曰當次人受點後日次來待
정조 24년
以行左承旨金履翼牌不進推考傳旨傳于曺允大曰許遞前望單子入之待下批牌招察任
정조 24년
吏曹口傳政事以林蓍喆爲刑曹參判
정조 24년
以刑曹參判林耆喆牌不進推考傳旨傳于閔昌爀曰許遞更令該曹口傳差出待下批牌招察任
정조 24년
吏曹口傳政事以李基讓爲刑曹參判
정조 24년
兵曹以申大顯爲左邊捕盜大將
정조 24년
李尙度啓曰壯勇大將申大顯時無職名令該曹卽爲口傳付軍職何如傳曰允
정조 24년
以御營廳合操單子判付內飭已施前大將李得濟敍用合操段待實大將出仕更爲啓下爲良如敎
정조 24년
徐有聞以弘文館言啓曰本館下番副修撰臣金履載以訓鍊都監從事官今日本營奉足上下時晝仕出去之意敢啓傳曰知道
정조 24년
李尙度以侍講院言啓曰兼弼善韓用鐸時無職名令該曹口傳付軍職何如傳曰允
정조 24년
兵曹口傳政事副護軍韓用鐸護軍申大顯竝單付
정조 24년
李尙度以兵曹言啓曰加德僉使待下批催捉下送事有命而新除授加德僉使鄭殷誠以其眼疾不能視物方在忠州地云不可無變通之道改差邊鎭之曠官亦爲可悶其代口傳差出不多日內催促下送何如傳曰允
정조 24년
兵曹口傳政事以金聖和爲加德僉使
정조 24년
洪樂游以吏曹言啓曰新除授崇陵別檢南宮惺除拜後過限未出仕依例改差何如傳曰允
정조 24년
李尙度以兵曹言啓曰本曹正郞沈鎜身病猝重屢度呈狀乞遞宿衛重地不可久曠今姑改差何如傳曰允
정조 24년
李尙度以兵曹言啓曰南行宣傳官安光質李光道未滿十朔依前例成才間姑爲停試之意敢啓傳曰知道
정조 24년
閔昌爀以義禁府言啓曰統制使任嵂狀啓內加德僉使趙崇爲先罷黜交代間仍差假將其罪狀令攸司稟處事啓下矣趙崇時在任所而旣定假將云依例發遣府書吏拿來何如傳曰允
정조 24년
吏曹參議金羲淳疏批伏以臣一拘儒耳才疎識闇百不猶人處乎世則孤蹇而無所當進乎朝則冥而不自知雖在冗班散秩百執事之末尙恐不足以補絲毫稱萬一而謬被恩顧猥玷拂拭雨露所加樗櫟同歸於滋長鞿靮所施駑亦入於驅使前後叨躐輒由造化之中節次推遷皆出勿論之外每自循省中心兢惕伏況王世子丕冊誕宣講筵初開宮僚之選正宜難愼而螻蟻賤臣猥從勸講之班復廁輔弼之列格外寵榮實罕倫比闔門感激莫知報塞而昵近離明之光榮快覩溫文之德儀臨筵講誦英音洪亮發問精義睿識卓越臣退與群僚相告慶忭咸頌我宗社億萬洪休此誠不世之嘉會臣子之至榮區區志願亦已滿足矣迺者三銓除旨荐下於萬萬意料之外惝怳震駭莫省所以措躬也夫國之所重在於用人之責又在於選部黜陟之議輕重之權長僚雖主之爲佐貳者亦得以參論可否則從古難其人所以重其任耳矧今俗趨多岐物情難平一政之注措而衆目睢旴一人之用捨而群議紛紜苟非明是非別事情望足以服人之心才足以權人之能者莫宜居之而今乃以如臣譾劣昏庸者苟充於銓衡之末與聞於稱品之際則强責任於蚊負致譏嘲之蝟集夫豈但臣之一身狼狽而已哉此猶近於隨例飭讓之歸而抑臣尤有所兢兢不自安者臣家自來寒素恒守謙愼之戒每懷盈溢之懼而過蒙洪造叨竊華選歷揚太驟涯分踰濫負乘之災其理較然臨淵集斗未足喩其懍惕臣若貪榮冒進處若固有則上之玷辱聖簡非所以爲塵刹之報下之自取顚頓非所以全咫尺之守古人所謂循墻二字獨屬歇後語耳頃於初除之日適値慈宮翌瘳之慶歡忭之極義不敢輒事屢違出而叩謝而旋蒙許解竊自幸微諒之得遂矣曾未幾何再叨是職而兼銜移差又出特恩榮極懼大惶忸冞切必辭之義炳然在心其不可諉以宿趼冒昧復進也決矣玆敢悉暴肝膈之懇仰瀆黈纊之聽伏乞天地父母俯垂諒察亟遞臣新授職名以重公器以安私分不勝大願臣無任云云省疏具悉爾其勿辭察職
정조 24년
庚申四月二十七日卯時上御誠正閣諸承旨持公事入侍時行都承旨曺允大左承旨徐有聞右承旨洪樂游左副承旨韓用鐸右副承旨閔昌爀同副承旨趙弘鎭假注書姜應一呂東植記事官金珍恪記注官承膺祚檢校直閣金近淳以次進伏訖有聞讀奏開城留守金勉柱狀啓農形事平安監司李泰永狀啓農形事昌爀讀奏黃海兵使李性默啓本軍保米上送事分書判付訖允大等以無公事先退上曰昨日儒生處下敎果爲詳諭而亦果書給筵敎俾入泮中謄錄耶昌爀曰依下敎一一分付矣上曰李春英雖有守令差送之敎非必以宣傳官直爲差送也無論早晩待相當窠差送之意諭於吏判也命書榻敎曰左副承旨許遞前望單子入之待下批牌招察任又命書榻敎曰承旨房仍左承旨爲軍士房命退諸臣以次退出
정조 24년
庚申四月二十七日辰時上御便殿右承旨入侍時右承旨徐有聞假注書呂東植記事官金珍恪記注官承膺祚以次進伏訖上曰禮判如已入來使之入侍賤臣承命出傳與禮曹判書李晩秀偕入進伏上曰照訖開講不遠儒生輩果已肄習云耶晩秀曰開講日字旣已預爲出令則儒生似當先期肄習矣晩秀曰照訖講自來月初一日將爲開講矣四學敎授及成均館久任郞廳三員當輪日分進而直講金履喬兼帶南學敎授實兼兩銜中不可無變通之道故敢此仰達矣上曰成均館官員改差令該曹口傳差出可也出擧條仍命退諸臣以次退出
정조 24년
庚申四月二十七日辰時上御重熙堂右承旨入侍時右承旨徐有聞假注書呂東植記事官金珍恪記注官承膺祚以次進伏訖上命書傳敎曰以何筋力兼管兩任乎刑曹參判申大顯許遞其代令該曹口傳差出待下批牌招察任有聞曰新除授左邊捕盜大將申大顯卽爲牌招傳授命召及大將牌傳令牌何如上曰依爲之出擧條仍命退承史以次退出
정조 24년
行都承旨曺允大坐行左承旨李尙度坐右承旨徐有聞坐左副承旨洪樂游坐右副承旨閔昌爀坐直同副承旨趙弘鎭坐直注書洪奭周病金啓溫病假注書姜應一仕直呂東植仕事變假注書崔漢翼仕
정조 24년
徐有聞啓曰明日常參經筵取稟傳曰知道
정조 24년
傳于洪樂游曰守令邊將留待
정조 24년
傳于閔昌爀曰今因南愼五之擬望而思之武南復例擬於武職曾有定式則如愼五輩之非文非武入於蔭窠蓋由亞銓不能依定式擧行之致積鬱之外殊非擧行朝令之道申式以後兵曹判堂等時判堂外竝從重推考若有愼五之類與愼五令廟堂有實職備邊郞改差一竝今日內啓下若人多窠窄加數啓下待窠次次陞實事招致備郞傳之
정조 24년
有政吏批判書徐龍輔進參判李益運牌不進參議金羲淳進左副承旨洪樂游進以李書九爲兵曹參判尹光普爲左尹申大謙爲右尹鄭尙愚爲同義禁李義弼爲活人提調尹光時爲掌樂主簿任百禧爲崇陵別檢行江華留守單蔡弘履
정조 24년
兵批判書金載瓚病參判未差參議曺錫中入直進參知韓致應病行左承旨李尙度進護軍李得濟金履翼林蓍喆尹弼秉沈基泰副司直金履喬以上竝單付鎭撫使單蔡弘履
정조 24년
吏曹口傳政事以李垿爲直講刑曹正郞趙鎭坤司僕主簿宋倫載相換刑曹正郞李仁行典牲判官金命淵相換刑曹佐郞李在安司宰主簿李羲淵相換
정조 24년
傳于閔昌爀曰禁府堂上中在外及未肅拜有實病人許遞前望單子入之待下批待開門牌招時囚捧供
정조 24년
禁府堂上前望單子入之判義禁李祖源知義禁黃昇源同義禁李集斗落點
정조 24년
刑曹啓目京囚金光潤踼殺私奴允山獄段致命不踰於二日行兇畢露於諸招有諸般必殺之驗無一分可疑之端如法償命無容更議更加各別嚴訊期於取服何如判付啓此獄之無容更議與昨再昨完決之案無甚異同不當起疑處模索强覓使當死者不死焉有償死之爲生道殺人之法意乎且營卒異於平民凡有干科當用加倍之律況於習陣罷歸之路無難行凶則攙前越後者其律亦斬如許悖卒不可尋常推覈卿等各別出意見更爲盤覈於正犯金光潤而箇箇嚴訊卽捧遲晩仍爲具格捧結案之地爲旀鄭戊甲李重漢之後又出金光潤訓局軍卒之殺越人命若是相續當該將臣更施越俸之典爲旀所謂正犯漢之兄雖云不爲下手於死者苦主之招前後相左此已爲可疑之端兺不喩不惟不禁乃反助勢不惟助勢又敢使氣是如乎家人共犯只坐尊長之律姑難遽施究厥所爲無異於共犯光珍更爲捉來嚴刑取招爲有矣打春得不打允山之說終涉疑晦藉或使然助勢使氣便有指使之跡以此究問爲旀檢官拿處事近來部官部郞輩無非不讀律之人加之以年淺不經事每有此等疎漏甚可悶也與其一番拿問而放曷若仍其官而老其才之爲實政該部官宋欽詩筮仕以後仕日一竝勿施雖以覆檢官言之檢狀之荒雜亦若欽詩之草率間亦多違錯處該府郞朴宗珩出六仕削一朔事分付其餘各人分等酌放爲良如敎
정조 24년
庚申四月二十八日卯時上御誠正閣諸承旨持公事入侍時行都承旨曺允大行左承旨李尙度右承旨徐有聞左副承旨洪樂游右副承旨閔昌爀同副承旨趙弘鎭假注書姜應一呂東植記事官金珍恪記注官承應祚檢敎直閣金近淳以次進伏訖上曰來待之刑漢城府郞官入侍賤臣承命出傳與刑曹正郞李仁行李仁達趙鎭坤佐郞李在安承憲祖朴尙榮漢城庶尹兪漢純判官李是釬主簿金基彦朴宗珩偕入進伏上曰諸郞官以次進前可也仁行進奏職姓名上曰年幾何仁行曰四十三矣上曰居何處仁行曰榮川地矣上曰本曹罪囚之已推覈未推覈合爲幾何仁行曰未推覈爲三名已推覈爲二名矣上曰已推者果爲二名乎仁行曰一囚則雖已推而當爲更推故以二名仰對矣上曰此亦已推何可以未推奏達乎爾言誤矣仁達進奏職姓名命奏職掌仁達曰禁火司矣上曰爾之所掌是何道乎仁達曰慶尙道矣上曰該道殺獄爲幾名乎仁達曰十六名矣上曰十六名中何邑何邑爲幾人乎仁達曰東萊三名慶州一名尙州三名矣上曰其外則何邑又有之乎仁達未卽仰對上曰爾以所掌何爲不知罪囚名數也仁達曰新除之故未得詳知矣昌爀曰刑曹正郞李仁達罪囚數對之際未盡領略事甚未安所當重勘而本院請推之外無他可施之罰何以爲之乎上曰爲先推考可也出擧條仍敎仁達曰此後則須明習獄案罪囚名數之幾何及實因傷處之如許如許詳細誦習勿如今番之爲也鎭坤進奏職姓名命奏職掌鎭坤曰掌隷司矣上曰本曹罪囚中已完結未完結合爲幾何鎭坤曰未完結爲九名已完結爲二名矣上曰今番修入文案爲幾度鎭坤曰二度矣上曰此二度獄情果爲何如鎭坤曰臣非該房故未得詳知矣上曰年幾何鎭坤曰六十五矣上曰聞是年老云矣曾經何邑守令乎鎭坤曰經咸悅倅矣上曰爾於故進善爲幾代孫乎鎭坤曰五代孫矣上曰年老矣難責詞訟之任矣在安進奏職姓名上曰與故判書爲何親允大曰故判書之從孫矣命奏職掌在安曰掌隷司矣上曰新獄案中未推覈及已推覈爲誰某誰某在安曰李重漢金應聲奴士奉金光潤金重喆爲五名矣上曰金應聲金光潤之獄案緣何事端乎在安曰非該房故未得詳知而光潤則以煙竹事云矣上曰李重漢之實因果是何事在安曰實因則折項矣上曰與誰相鬪乎在安曰與申義復相鬪矣上曰相鬪果緣何事在安曰義復之妻失其印刀致疑於重漢之妻故發怒相鬪至於致命矣上曰此獄果有疑端乎否乎在安曰以檢狀見之則二人相鬪一人折項償命之律渠安有所逃乎上曰與重漢相鬪者果是申義復耶在安曰更思之非申哥乃鄭義復也上曰爾以該掌不知罪囚之姓名誠爲誤矣昌爀曰刑曹正郞李仁行以該郞罪人之已推覈未推覈未能區別仰對佐郞李在安該掌罪囚之姓名多有誤奏溺職大矣萬萬駭然所當重勘而本院請推之外無他可施之罰何以爲之乎上曰竝拿處可也出擧條憲祖進奏職姓名上曰爾之所掌爲何道乎憲祖曰平安道矣上曰該道獄囚爲幾名乎憲祖曰合爲八名矣上曰諸囚各在何邑乎憲祖曰在於中和安州永柔平壤義州泰川龍岡等邑矣上曰人頗了了矣京囚獄案亦有所知乎憲祖曰臣所掌者日次罪人八名矣上曰律官下吏亦有所見則爾爲郞官必有可奏者八名中如有可議者從所見奏之也憲祖曰臣愚無所見豈敢猥屑仰對乎上曰今番會推之三獄情果爲如何憲祖曰文武郞官例不參坐於會推故不得詳知矣尙榮進奏職姓名命奏職掌尙榮曰詳覆司矣上曰罪囚中當爲詳覆者爲幾名尙榮曰爲二名矣上曰此果無疑乎尙榮曰似爲無疑矣上曰李重漢金應聲獄情果爲如何尙榮曰臣非該房故不得詳知而重漢則折項致命應聲則以偸錢事矣上曰今番獄案之干證若是夥然緣何而致此也尙榮曰檢驗之時自致騷擾矣上曰以掌法之司侵及行人以致一村之騷擾部官許何不嚴飭而操切也尙榮曰亦爲操切而每患如此矣上曰金光潤獄事覽其文案則渠兄光珍亦有犯手之事家人犯手當坐尊長而今乃以其弟爲正犯何也尙榮曰屍親所供以爲光珍之犯手在於最後而亦不全力毆打云矣上曰京兆郞官中如有光潤覆檢時進去人使之進前也宗珩進奏職姓名上曰爾與故重臣朴祐源爲何親宗珩曰臣是故重臣之姪也上曰爾是新除而所檢之獄爲屢次乎宗珩曰爲三次矣上曰以覆檢時屍親招辭觀之則光珍必無不犯之理矣宗珩曰初檢時則光潤未爲正犯矣覆檢時則以光潤爲正犯而光珍則爲干連矣上曰實因傷痕纔過七寸則何至於致命乎宗珩曰以其要害處故也上曰拷訊果爲限滿乎尙榮曰姑未限滿矣上曰爾須出諭堂上必於限滿後栲訊以捧遲晩之地也上曰刑曹參判已爲入來乎知入也賤臣承命出傳持刑曹參判李基讓肅拜單子進伏尙度跪進上敎尙榮曰干連之類須各別懲治後酌放之意出諭判堂可也爾方新除須各別明習善爲之也爾與靈城君爲幾寸允大曰爲七寸姪矣敎宗珩曰爾以乃叔之姪若不善爲之豈可成說乎須各別着念也漢純進奏職姓名命泰職掌漢純曰吏房矣上曰本府訟理無積滯之歎而亦果無民隱之幽鬱者乎如有所懷奏之也漢純曰無可奏之事矣上曰本府堂上中有年老人乎漢純曰左尹尹弼秉右尹沈基泰俱過七十矣命書榻敎曰詞訟衙門堂上中年過七十人許遞今日政差出待下批牌招刑曹郞廳趙鎭坤七十不遠云與在囚未勘律者令該曹口傳相換是釬進奏職姓名命奏所懷是釬曰無之矣基彦進奏職姓名上曰爾之了了素所稔知此後益勉爲之也命諸郞官先退聖和進奏職姓名上曰爾以宣傳官嘗捉別肉時善爲周旋下去後須推是心奉公也百勳進奏職姓名命奏履歷百勳曰以一內禁軍陞六後壬子爲參上武兼乙卯爲訓鍊主簿戊午爲都摠都事己未爲經歷今除該倅矣命奏七事宣諭訖命先退命允大等以次奏公事樂游讀奏慶尙監司申耆狀啓應資老人敎旨祗受事書判付訖敎樂游曰前沁留何當上來樂游曰待新守下去後當上來矣上曰新守則何當下去云耶樂游曰鎭撫使未及下批故不得辭朝云矣命書傳敎曰留守薦望政官下直前點下意謂兼任之其時下批矣今聞尙不爲之云其時承宣事極可駭當該承旨爲先推考鎭撫使政官牌招開政下批仍令明日辭朝仍命退諸臣以次退出
정조 24년
行都承旨曺允大坐行左承旨李尙度坐右承旨徐有聞坐直左副承旨洪樂游坐右副承旨閔昌爀坐同副承旨趙弘鎭坐直注書洪奭周病金啓溫病假注書鄭祖榮仕李允謙仕直事變假注書鄭淳民仕
정조 24년
閔昌爀啓曰大司憲李城輔持平金壽祖在外執義閔師宣掌令韓啓玉李德鉉持平趙恒鎭牌不進監察茶時之意敢啓傳曰知道
정조 24년
傳于洪樂游曰江華留守入侍
정조 24년
傳于洪樂游曰下直守令入侍
정조 24년
閔昌爀啓曰憲府旣有行公臺諫而監察茶時事甚未安除在外外呈告及未肅拜人員竝卽牌招何如傳曰允
정조 24년
以內農圃內官金應齡手本司僕五十一日三分半耕地外雖立錐之土毋得濫占而疊稅還給事及奉常寺位田段置令地方官依量案打量定界更勿橫侵事傳于曺允大曰問于兩寺取考可考文蹟草記
정조 24년
備忘記江華留守蔡弘履下直長弓一張長箭一部賜給
정조 24년
姜應一拿處代以鄭祖榮爲假注書
정조 24년
呂東植拿處代以李允謙爲假注書
정조 24년
崔漢翼拿處代以鄭淳民爲事變假注書
정조 24년
傳于趙弘鎭曰坐直承旨入侍
정조 24년
禁府啓目刑曹正郞李仁行佐郞李在安等原情云云傳旨內辭緣泛稱遲晩竝只刑推得情何如判付啓除刑推議處爲良如敎
정조 24년
刑曹啓目粘連京囚奴士奉踼殺姜七得辭緣終不直告加刑取服何如判付啓所謂文朴兩漢卽不過皮肉不關焉敢推諉乎更加各別嚴刑期於得情爲良如敎
정조 24년
刑曹啓目粘連京囚殺獄罪人金應聲踼殺金一孫節次箇箇承款依例結案後稟處金喆伊等聚會雜技已極痛駭殺變由是而出旣出之後又復逃躱其罪狀考律嚴勘何如判付啓依允爲旀同惡之外又復逃躱以致獄情之眩晦今於跟捕頭面之後僅爲究竟金喆伊等段各別嚴刑出給左捕將爲良如敎
정조 24년
刑曹啓目粘連京囚金光潤獄段金光潤踼殺奴允山節次旣已承款依例結案取招後稟處金光珍段指使助勢等節一直抵賴加刑取服何如判付啓依允爲旀金光珍段徑放失之太寬雖使捉來訊問而指使之跡旣不分明正犯亦旣承款謂之尙知倫理亦可光珍段放送爲良如敎
정조 24년
又啓目粘連京囚文啓章踼殺洪守琦節次旣已結案照律報議政府詳覆施行何如判付啓依允
정조 24년
刑曹啓目粘連竹山殺獄罪人李寶夫査啓時同越獄逃去推官初不推覈道啓泛稱逋盜査體疎忽道臣及主同推官竝推考更令詳査何如判付啓死者時同之拘囚越獄之說戊午秋正犯妻韓召史擊錚原情亦有之而其時未及以此一款起疑發問今見卿回啓甚有意見韓女之再次上言後提時同逃捕之事其非虛言可知是置必是獄案之不當刪處刪節錄啓之致如果然矣與楊根黃載坤明有輕重之別卽令道臣取考原案逃捕的實則寶夫身乙減死嚴刑充定道內殘島苦役後狀聞而否則使之論理報來後草記爲良如敎
정조 24년
刑曹啓目京囚殺獄罪人金重起椎打之狀自報於兩檢之時又於會推一一承款依例結案取招後稟處干犯宋漢中段其罪此獄之所干檢庭亦已勘破而乃以干連干犯懸錄於兩檢狀重起母之無痕損旣皆看審而不爲擧論於跋辭者俱係不察當該初覆檢官竝從重推考漢中已經本館之勘治放送何如判付啓依允爲旀器仗與手勢至兇獰兺不喩初覆檢驗以至會推幾皆承款卽爲捧結案以聞爲有矣李錫趾之殺越人命卽前所未見之疑案雖未如法償死厥漢爲泮人者宜不敢更犯而今又有重起之行兇泮人頭目捉來嚴刑爲旀法典內其子爲其親之被毆傷重而毆其毆者致死者減死定配云云正犯重起之母被毆處不至於傷重卿等果爲摘奸或親審是隱喩如其未也一番相考在所不已是旀宋哥無關於獄情況旀耳邊瓜剔固非要害且無痕損於日久之後竝與屍帳無所槪見則干犯之目豈可輕加於檢案乎昨於他案以此事勘罪則又敢如彼誤錄者豈成說旣削一朔之仕雖不更勘於問備之外而行檢時送律官及府曹之吏正爲似此格式之無或違錯而近來檢案之疎漏有此律官等亦爲嚴治後復有不謹年少初當之檢官何足責先從律官別樣處置爲旀數日之內判決五度完決而皆由於投錢與酗酒古則常漢之狠如羊暴如狼自以爲彊不可使者視捕將竝挫氣如鼠見猫今乃反於是侵上犯科之無難轉至於殺死而又無難所行使之無難者獨非捕將溺職所致乎傳敎定限之偸竊漢尙不捕納夜以巡邏晝以技酒一一闔眼不肯致察彼捕將置將焉用該將臣柳孝源前將臣李得濟越俸一等此後城內外更有由技由酒之鬪閧該捕將隨現重勘之意分付爲良如敎
정조 24년
刑曹啓目粘連京囚李重漢推捽鄭象福折項致死辭緣終不就服加刑得情何如判付啓所供無異輸款而敢以初無殺心等語末乃漫漶殺死之獄但當執其訟而斷定爲心與否非所持疑更加嚴刑期於得情爲良如敎
정조 24년
閔昌爀以義禁府言啓曰姑放罪人尹光心査啓啓下還囚議處以入之意敢啓傳曰知道
정조 24년
李尙度以御營廳言啓曰箭串場內馬匹虎囕之由自司僕寺報來矣本廳善放砲手五十名調發將校率領各別行獵之意敢啓傳曰知道
정조 24년
李尙度以左邊捕盜廳言啓曰刑曹殺獄罪人金應聲啓目判付內依允同惡之外又敢逃避以致獄情之眩晦今於跟捕頭面之後僅爲究竟金喆伊等段各別嚴刑出給左捕將事命下矣謹依下敎罪人金喆伊鄭哲伊金啓孫金光浩等四漢嚴囚本廳之意敢啓傳曰付之左將卽逢授之謂則殺獄非盜賊何可囚之捕廳此草記還給
정조 24년
敎江華留守蔡弘履書王若曰惟王政以孝理爲先才允奉檄之請念居留非老成不可爰畀壯鑰之任玆宣絲綸庸侈旌鉞惟卿贍敏之學謹厚其姿矻矻書籍之是耽自童艸而所負者富恂恂然素樸之不斲卽儀容而其蘊可知處臺館而莅府曹則踐歷旣多由州郡而至藩臬則聲績亦著顧以崇班而求養固體貌與他自殊然惟利器之素懷非盤錯不足煩試眷彼江都一域實是海門重防臺隍枕水陸之交恃以晉陽保障城池壯金湯之勢美哉魏國山河鎭堡星羅拱形便於三路漕輸雲委峙儲胥於百年設外閣而奎璧斯煌陪眞殿而風雲長護分司之機務多暇足以供老萊之歡一方之管轄不輕亦須得寇準之重玆授卿以江華府留守兼鎭撫使卿其祗服予命往愼乃司遂便養於專城惟孝所以施政宣威惠於列鎭爲治先須律身輯兵民而繕樓櫓則益思綢繆嚴關防而謹烽堠則隨處綜密顧分芻所宜盡職寧或忽於廉勤惟束薪可以戢奸所加勉者剛核他餘載稟則有故常於戲分二陜治可見遵古之制從九卿出庶藉持重之威故玆敎示想宜知悉知製敎金履載製進
정조 24년
庚申四月二十九日卯時上御誠正閣諸承旨持公事入侍江華留守下直守令同爲入侍時行都承旨曺允大行左承旨李尙度右承旨徐有聞左副承旨洪樂游右副承旨閔昌爀同副承旨趙弘鎭假注書姜應一呂東植記事官金珍恪記注官承膺祚檢校直閣金近淳江華留守蔡弘履金山郡守朴彬源金溝縣令柳相默以次進伏訖命江華留守進前弘履進奏職姓名上曰年幾何弘履曰六十四矣上曰老人筋力及視聽寢食凡節近果何如弘履曰視聽寢食別無所減而筋力自不如前矣上曰今行當將往乎弘履曰當爲將往矣上曰何間當發行乎弘履曰今日內當發行矣敎賤臣曰敎書已爲書置乎賤臣曰未及書置矣上曰將老之行不可遲滯而敎書之不先書置誠駭然矣諭書亦何不書入也仍命書榻敎曰江華留守敎諭書不書之當該注書等一竝拿處仍敎賤臣曰爾則先退斯速書之直爲安寶出給之地也賤臣承命先退上曰下番兼春秋旣入來使之登筵也珍恪先退記注官金啓濂進伏命守令進前彬源進奏職姓名上曰爾於故忠臣爲幾代孫乎彬源曰爲曾孫矣上曰爾須下去勉爲之也相默進奏職姓名上曰爾自海西新遞沿路麥事果爲如何相默曰秋牟則有善成之望而春牟則旱乾稍過矣上曰七事除之宣諭爲之也樂游承命宣諭訖仍命守令先退命允大等以次奏公事樂游讀奏全羅監司趙宗鉉狀啓都事高廷鳳到任事允大讀奏忠淸監司金履永狀啓淸州等官反庫事分書判付訖仍命退諸臣以次退出
정조 24년
庚申四月二十九日申時上御重熙堂坐直承旨入侍時同副承旨趙弘鎭假注書李允謙記注官承膺祚金啓濂以次進伏訖上曰右承旨入侍賤臣承命出傳右承旨徐有聞進伏命書刑曹錄啓京囚金重喆金光潤金應聲奴士奉獄事及竹山囚李寶夫獄事判付訖仍命退承史以次退出
정조 24년
行都承旨曺允大坐行左承旨李尙度坐直右承旨徐有聞坐左副承旨洪樂游坐右副承旨閔昌爀坐直同副承旨趙弘鎭坐注書金啓溫病一員未差假注書李允謙仕直一員未差事變假注書鄭淳民仕
정조 24년
藥房都提調李時秀提調徐邁修副提調曺允大啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 24년
李尙度以都摠府言啓曰今日入直內三廳武兼禁軍及軍兵等中日習射請出標信傳曰知道
정조 24년
閔昌爀啓曰行大司憲李城輔持平金壽祖在外執義掌令二員持平一員未差監察茶時之意敢啓傳曰知道
정조 24년
曺允大啓曰諸承旨持公事入侍事命下而次對日持公事入侍例不得爲之何以爲之敢稟傳曰仍爲詣閤
정조 24년
洪樂游啓曰假注書鄭祖榮身病猝重勢難察任今姑改差何如傳曰允
정조 24년
以副校理具得魯修撰尹命烈牌不進罷職傳旨傳于閔昌爀曰只推
정조 24년
有政吏批判書徐龍輔進參判李益運牌不進參議金羲淳進右副承旨洪樂游進以曺允遂爲執義洪彦燮洪光一爲掌令洪時濟爲持平具得魯爲兵曹正郞
정조 24년
兵批判書金載纘病參判李書九病參議曺錫中病參知韓致應入直進行左承旨李尙度進副司果南愼五白東煥洪留浩竝單付
정조 24년
洪樂游以吏曹言啓曰成均館直講李垿呈狀內矣身素患痰癖之症挾感添劇時月之內萬無供職之望卽速入啓遞改云照訖開講在明其身病旣如是難强則有難强令察任改差其代口傳差出何如傳曰允
정조 24년
吏曹口傳政事安策爲直講檢閱單洪奭周
정조 24년
李尙度啓曰左邊捕盜大將申大顯右邊捕盜大將柳孝源施以罷職之典事命下矣捕將則在前如此之時有曾經大將出代間權察之例今番則何以爲之而壯勇大將則將兵之任不可一刻無摠察之人何以爲之敢稟傳曰都提調摠察從事官發牌聽傳敎禁將兩邊姑察牌招聽傳敎
정조 24년
兵曹以李漢豐爲左邊捕盜大將申大謙爲右邊捕盜大將
정조 24년
李尙度啓曰新除授左邊捕盜大將李漢豐卽爲牌招傳授命召及大將牌傳令牌何如傳曰允
정조 24년
李尙度啓曰新除授右邊捕盜大將申大謙卽爲牌招傳授命召及大將牌傳令牌何如傳曰允
정조 24년
以平安監司李泰永狀啓德川郡民家失火恤典題給事傳于曺允大曰近百戶民家之被燒聞甚驚該矜憫嚴飭道臣別般顧恤期於斯速結構待奠接報來後草記其中小殘獨戶勿爲徵役事分付該道
정조 24년
以忠淸監司金履永發緘取招傳旨傳于閔昌爀曰如許循例擧行亦不知格式乎發緘取招卽絾辭推考也發緘有命則只捧緘推傳旨傳旨啓下之後憲府例以發緘取招措語今以緘辭取招看作推考禁推之間別般律名而書入者大關後弊該房承旨推考傳旨改付標承授
정조 24년
以京畿監司徐鼎修啓本楊州李召史山訟査實馳啓前牧使吳鼎源罪狀令攸司稟處事判付內啓下刑曹爲旀亢暘數旬夜夜瞻漢莫省何事致沴此際見此査啓果然匹婦含冤有足干和彼孤寡之籲冤無階許多年齎恨控菀而始於今日因道狀得以發覺者乾道之昭昭有若此頑民私掘其律尙嚴而吳鼎源者出自邇班作宰百里乃敢爲此殘忍絶悖之擧於士族墳塚斧斫之痕反有甚於自渠手手犯此而無難爲外於此之訟理有何難愼之可言鼎源可謂不仁者流國有法紀如鼎源者焉敢倖逭乎査案丁寧亦何必更問於渠楊州前牧使吳鼎源爲先遠地勿限年定配仍施禁錮之典爲旀所謂柳訸段非不念其先故使鼎源爲此非渠而何然而鼎原所爲之諸般層節決非如渠不識東西者所可出謀慫慂則首從不難別分付道臣照律定配爲旀鼎源自鼎源訟理自訟理前後牧使之査報太涉於弄擧國綱所在亦甚駭然當該査官等施以罷職之典爲旀卽令道伯待朝招致士人李槃妻曉諭許卽還葬爲良如敎
정조 24년
義禁府啓目粘連向前李仁行李在安等亦筵席奏對事體莫嚴而身爲該郞罪囚之已推覈未推覈矇未區別姓字亦爲誤奏昏錯之罪在所難逭以此照律何如判付啓付過放送爲良如敎又啓目承政院假注書姜應一呂東植事變假注書崔漢翼等原情云云傳旨內辭緣汎稱遲晩竝只刑推得情何如判付啓除刑推議處爲良如敎又啓目宣惠廳郞廳尹光心矣本府議啓內今以道査觀之則尹光心之占山雖緣於空地之不爲守護而入葬乃在於起訟禁斷之後則揆以法意已難免不審之科且況身爲訟隻不納原情極爲駭然以此照律罪杖八十收贖奪告身三等私罪奉敎依允爲旀功議各減一等爲良如敎
정조 24년
刑曹啓目致死人朴墨麟初檢官東部都事徐有聲覆檢官漢城主簿朴宗珩等原情云云各杖六十竝只收贖公罪施行何如判付啓依允爲旀竝只功減一等爲良如敎